เตือน "อัจฉริยะ" ต้องรับผิดชอบคำพูด หลังระบุเจ้าหน้าที่ DSI ทุจริตคดีรถหรู
ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม กล่าวถึงกรณีที่นายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ไลฟ์สดกล่าวถึงเจ้าหน้าที่กรมสอบสวนคดีพิเศษ (ดีเอสไอ) ทุจริตคอร์รัปชันในคดีรถหรู และคดียาเสพติดที่มีการเรียกตบทรัพย์จำนวนมาก หากนายอัจฉริยะ มีพยานหลักฐานที่คิดว่า เจ้าหน้าที่ดีเอสไอ ทุจริตตามที่พูดไว้ในคลิป ก็ขอให้ส่งข้อมูลมาที่กระทรวงยุติธรรมได้ นายสมศักดิ์ เทพสุทิน รัฐมนตรีว่าการกระทรวงยุติธรรม ไม่ปกป้องเจ้าหน้าที่ ที่ทำผิดอย่างเด็ดขาด ส่วนการระบุชื่อเจ้าหน้าที่ท่านหนึ่ง ก็ขอให้ยื่นเรื่องไปยังหน่วยงานที่เกี่ยวข้องเพื่อสอบสวนข้อเท็จจริง แต่หากไม่พบความผิดนายอัจฉริยะต้องรับผิดชอบคำพูดของตัวเองด้วยว่าที่ร้อยตรี ธนกฤต กล่าวอีกว่า ส่วนกรณีที่นายอัจฉริยะระบุว่า เจ้าหน้าที่ดังกล่าว เป็นที่ปรึกษารัฐมนตรีว่าการกระทรวงยุติธรรม ตนยืนยันว่า ที่ปรึกษาคือ นายธนวัชร นิติกาญจนา มีคนเดียวเท่านั้น เจ้าหน้าที่ดังกล่าวไม่สามารถเป็นที่ปรึกษาใดๆ ได้ เว้นแต่เป็นการช่วยราชการ โดยขอตัวต้นสังกัดปฏิบัติหน้าที่ แต่บุคคลดังกล่าวไม่มีคำสั่งช่วยราชการแต่อย่างใด ดังนั้นอยากขอให้นายอัจฉริยะ อย่าได้กล่าวพาดพิงหน่วยงานเพราะข้าราชการทุกคนเป็นผู้ใต้บังคับบัญชา รัฐมนตรีว่าการกระทรวงยุติธรรม การเข้าพบทำได้ตลอดหากมีข้อหารือทางราชการและรายงานการดำเนินงานต่างๆ ตรงนี้ถือเป็นเรื่องปกติ อย่าพยายามเชื่อมโยงว่าเป็นของรัฐมนตรี หรือมีความใกล้ชิด